NARIADENIE KOMISIE (ES) č. 11/2008
z 8. januára 2008,
ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS) v súvislosti so zasielaním časových radov pre nové regionálne členenie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (1), a najmä na jeho článok 5 ods. 5,
keďže:
(1)
Nariadenie (ES) č. 1059/2003 predstavuje právny rámec pre regionálnu klasifikáciu EÚ na účely zberu, spracovania a zverejňovania harmonizovanej regionálnej štatistiky v Spoločenstve.
(2)
V článku 5 ods. 5 nariadenia (ES) č. 1059/2003 sa stanovuje, že pri zmenách a doplneniach klasifikácie NUTS zasiela príslušný členský štát Komisii časové rady pre nové regionálne členenie ako náhradu za údaje, ktoré už boli zaslané. Zoznam časových radov a ich dĺžku určí Komisia, pričom zohľadní, či je vôbec možné ich predložiť. Tieto časové rady sa majú dodať v priebehu dvoch rokov od zmien a doplnení klasifikácie NUTS.
(3)
Nariadenie (ES) č. 1059/2003 bolo zmenené a doplnené nariadením (ES) č. 1888/2005 (2) z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii a nariadením (ES) č. 105/2007.
(4)
Opatrenia stanovené v tomto nariadení sú v súlade so stanoviskom Výboru pre štatistické programy zriadeného rozhodnutím Rady 89/382/EHS, Euratom (3),
PRIJALA TOTO NARIADENIE:
Článok 1
Členské štáty zasielajú Komisii časové rady pre nové regionálne členenie v súlade so zoznamom uvedeným v prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. januára 2008